ໃນວັນທີ 12 ເມສາ 2017, ກະຊວງການຕ່າງປະເທດ ໄດ້ຈັດພິທີສະເຫຼີມສະຫຼອງບຸນປີໃຫມ່ລາວ ເພື່ອສົ່ງທ້າຍປີເກົ່າ ພ.ສ 2559 ແລະ ຕ້ອນຮັບປີໃໝ່ ພ.ສ 2560 ຮ່ວມກັບ ບັນດາທູຕານຸທູດ, ຜູ້ຕາງໜ້າອົງການຈັດຕັ້ງສາກົນ ປະຈຳ ສປປ ລາວ, ຢູ່ ສະຖານທີ່ທ່ອງທ່ຽວຕາດຊອນ, ເມືອງຫາດຊາຍຟອງ, ນະຄອນຫລວງວຽງຈັນ, ໂດຍການເປັນກຽດເຂົ້າຮ່ວມຂອງ ທ່ານ ສະເຫຼີມໄຊ ກົມມະສິດ, ກໍາມະການສູນກາງພັກ, ເລຂາຄະນະພັກກະ ຊວງ, ລັດຖະມົນຕີກະຊວງການຕ່າງປະເທດ ພ້ອມດ້ວຍພັນລະຍາ, ມີບັນດາສະຫາຍໃນຄະນະພັກ, ຄະນະນຳກະຊວງ ພ້ອມດ້ວຍຄູ່ສົມລົດ, ພະນັກງານອາວຸໂສບຳນານ, ບັນດາຄະນະຫ້ອງການ, ຄະນະກົມ ພ້ອມດ້ວຍຄູ່ສົມລົດ, ຄະນະພະແນກ, ພະນັກງານວິຊາການຈາກກະຊວງການຕ່າງປະເທດ, ແລະ ມີບັນດາທູຕານຸທູດ, ກົງສຸນກິດຕິມະສັກ, ຜູ້ຕາງໜ້າອົງການຈັດຕັ້ງສາກົນ ປະຈຳ ສປປ ລາວ ພ້ອມດ້ວຍຄູ່ສົມລົດ ແລະ ແຂກທີ່ຖືກເຊີນ ເຂົ້າຮ່ວມ.
ໃນໂອກາດສະຫຼອງບຸນປະເພນີອັນດີງາມຂອງຊາດລາວເຮົານີ້, ທ່ານ ສະເຫຼີມໄຊ ກົມມະສິດ ຕາງໜ້າໃຫ້ຄະນະພັກ, ຄະນະນຳກະຊວງການຕ່າງປະເທດ ຂຶ້ນກ່າວຕ້ອນຮັບ ແລະ ອວຍພອນປີໃໝ່ລາວ ຕໍ່ບັນດາແຂກທີ່ມາຮ່ວມງານສະເຫຼີມສະຫຼອງປີໃໝ່ລາວໃນຄັ້ງນີ້ ແລະ ໄດ້ຖືໂອກາດອັນສຳຄັນນີ້ ທົບທວນຄືນຕໍ່ຜົນສຳເລັດ ແລະ ເຫດການສຳຄັນ ໃນປີ 2016 ທີ່ ສປປ ລາວ ຍາດມາໄດ້ ເຊັ່ນ: ການເລືອກຕັ້ງສະພາແຫ່ງຊາດ ແລະ ການແຕ່ງຕັ້ງຄະນະລັດຖະບານ ຊຸດທີ 8 ດ້ວຍຜົນສຳເລັດອັນຈົບງາມ; ອັນພົ້ນເດັ່ນກໍຄື ສປປ ລາວ ໄດ້ຮັບກຽດເປັນປະທານອາຊຽນ ຄັ້ງທີ 2, ເປັນເຈົ້າພາບ ແລະ ປະທານກອງປະຊຸມໃນລະດັບຕ່າງໆຫລາຍກວ່າ 80 ກອງປະຊຸມ, ໃນນັ້ນລວມທັງກອງປະຊຸມສຸດຍອດອາຊຽນ ຄັ້ງທີ 28 ແລະ 29 ແລະ ກອງປະຊຸມສຸດຍອດອື່ນໆທີ່ກ່ຽວຂ້ອງ, ເຊິ່ງໄດ້ດຳເນີນໄປດ້ວຍຜົນສໍາເລັດອັນຈົບງາມ. ນອກນັ້ນ, ຍັງໄດ້ມີກອງປະຊຸມພົບປະສອງຝ່າຍ ແລະ ການຢ້ຽມຢາມທາງການ ຂອງປະເທດເພື່ອນມິດທີ່ສຳຄັນຈຳນວນໜຶ່ງ. ທ່ານລັດຖະມົນຕີ ຍັງໄດ້ສະແດງຄວາມຮູ້ບຸນຄຸນ ແລະ ຂອບໃຈ ຕໍ່ມິດຕະພາບອັນແໜ້ນແຟ້ນ, ການສະໜັບສະໜູນອັນລໍ້າຄ່າ ແລະ ການຮ່ວມມືຢ່າງຕໍ່ເນື່ອງ ທີ່ມີຕໍ່ ສປປ ລາວ ຂອງບັນດາປະເທດເພື່ອມິດ ສໍາລັບການເປັນປະທານອາຊຽນໃນປີຜ່ານມາ, ເຊິ່ງໄດ້ປະກອບສ່ວນຢ່າງໃຫຍ່ຫລວງ ຕໍ່ຜົນສໍາເລັດຂອງການເປັນປະທານອາຊຽນ ຂອງ ສປປ ລາວ. ປີນີ້, ສປປ ລາວ ກໍພ້ອມທີ່ຈະໃຫ້ການສະໜັບສະໜູນຢ່າງເຕັມປ່ຽມ ແລະ ເຮັດວຽກຢ່າງໃກ້ຊິດຮ່ວມກັບ ຟິລິບປິນ ໃນຖານະເປັນປະທານອາຊຽນ ປີ 2017 ແລະ ບັນດາປະເທດສະມາຊິກອາຊຽນອື່ນໆ ເພື່ອຜົນສໍາເລັດອັນໃໝ່ທີ່ຍິ່ງໃຫຍ່ກວ່າເກົ່າຂອງອາຊຽນ ລວມທັງການສະເຫຼີມສະຫຼອງອັນມີຄວາມຫມາຍຂອງອາຊຽນໃນໂອກາດຄົບຮອບ 50 ປີ ແຫ່ງການສ້າງຕັ້ງອາຊຽນ ແລະ ຄົບຮອບ 20 ປີ ທີ່ ສປປ ລາວ ເຂົ້າເປັນສະມາຊິກອາຊຽນ. ທ່ານລັດຖະມົນຕີຍັງຫວັງຢ່າງຍິ່ງວ່າ ຈະໄດ້ຮັບການສະໜັບສະໜູນ ແລະ ຮ່ວມມືຈາກບັນດາປະເທດເພື່ອນມິດ ເພື່ອບັນລຸຜົນສໍາເລັດອັນໃຫມ່ ໃນການຈັດຕັ້ງປະຕິບັດນະໂຍບາຍການຕ່າງປະເທດ ແລະ ການທູດ ຂອງ ສປປ ລາວ, ພ້ອມທັງເປັນການສົ່ງເສີມສາຍພົວພັນມິດຕະພາບ ແລະ ການຮ່ວມມືເພື່ອສັນຕິພາບ, ການພັດທະນາ ແລະ ຄວາມວັດທະນາຖາວອນ ແລະ ປະກອບສ່ວນສໍາຄັນເຂົ້າໃນການພັດທະນາເສດຖະກິດ-ສັງຄົມ ຂອງ ສປປ ລາວ ໃຫ້ມີຜົນສຳເລັດທີ່ຍິ່ງໃຫ່ຍກວ່າເກົ່າ.
ໃນຕອນທ້າຍ ທ່ານລັດຖະມົນຕີ ກໍໄດ້ອວຍພອນໄຊອັນປະເສີດ ໃນໂອກາດສະເຫຼີມສະຫຼອງປີໃໝ່ລາວ ໃນຄັ້ງນີ້ ໃຫ້ແກ່ ຄະນະພັກ, ຄະນະນຳກະຊວງ ພ້ອມດ້ວຍຄູ່ສົມລົດ, ພະນັກງານອາວຸໂສບຳນານ, ບັນດາຄະນະກົມ ພ້ອມດ້ວຍຄູ່ສົມລົດ, ຄະນະພະແນກ, ພະນັກງານວິຊາການຈາກກະຊວງການຕ່າງປະເທດ, ບັນດາທູຕານຸທູດ, ກົງສຸນກິດຕິມະສັກ ກໍຄື ຜູ້ຕາງໜ້າອົງການຈັດຕັ້ງສາກົນ ປະຈຳ ສປປ ລາວ ພ້ອມດ້ວຍຄູ່ສົມລົດ ລວມທັງບັນດາແຂກທີ່ຖືກເຊີນ ຈົ່ງມີສຸຂະພາບເຂັ້ມແຂງ, ພະລະນາໄມສົມບູນ, ມີຜົນສໍາເລັດໃນໜ້າທີ່ວຽກງານ ແລະ ຄວາມສຸກໃນຊີວິດຂອງຕົນ ແລະ ຄອບຄົວ ທຸກປະການຕະຫຼອດປີ ພ.ສ 2560 ນີ້.
ຈາກນັ້ນ, ກໍໄດ້ມີພິທີບາສີສູ່ຂວັນ ອວຍພອນປີໃໝ່ເຊິ່ງກັນ ແລະ ກັນ, ຮ່ວມຮັບປະທານອາຫານທ່ຽງ, ຊົມການສະແດງສິນລະປະ ແລະ ປະກອບສ່ວນມ່ວນຊື່ນນຳກັນ ຢ່າງຄຶກຄື້ນ, ມີມິດຕະພາບອັນດີ ແລະ ມີຄວາມໝາຍສຳຄັນ ເຊິ່ງເຮັດໃຫ້ພິທີສະຫລອງປີໃຫມ່ ພ.ສ 2560 ຄັ້ງນີ້ ມີບັນຍາກາດຟົດຟື້ນມ່ວນຊື່ນ ເຕັມໄປດ້ວຍໄມຕີຈິດມິດຕະພາບ ລະຫວ່າງ ພະນັກງານກະຊວງການຕ່າງປະເທດ, ບັນດາທູຕານຸທູດ ແລະ ຜູ້ຕາງໜ້າອົງການຈັດຕັ້ງສາກົນ ປະຈຳ ສປປ ລາວ.